CELEX: 32011R0821
Language: bg
Date: 2011-08-16 00:00:00
Title: Регламент (ЕС) № 821/2011 на Комисията от 16 август 2011 година за налагане на временно антидъмпингово мито върху вноса на винилацетат с произход от Съединените американски щати

17.8.2011   
            
            
               BG
            
            
               Официален вестник на Европейския съюз
            
            
               L 209/24
            
         РЕГЛАМЕНТ (ЕС) № 821/2011 НА КОМИСИЯТА
   от 16 август 2011 година
   за налагане на временно антидъмпингово мито върху вноса на винилацетат с произход от Съединените американски щати
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз (наричан по-долу „Съюзът“),
   като взе предвид Регламент (ЕО) № 1225/2009 на Съвета от 30 ноември 2009 г. за защита срещу дъмпингов внос от страни, които не са членки на Европейската общност (1), и по-специално член 7 от него,
   след консултации с Консултативния комитет,
   като има предвид, че:
   A.   ПРОЦЕДУРА
   
   1.   Откриване на процедурата
   
   
               (1)
            
            
               На 4 декември 2010 г. с известие, публикувано в Официален вестник на Европейския съюз
                   (2), Комисията оповести откриването на антидъмпингова процедура във връзка с вноса в Съюза на винилацетат с произход от Съединените американски щати (наричани по-долу „САЩ“ или „засегнатата държава“).
            
         
               (2)
            
            
               Процедурата беше открита вследствие на жалба, подадена на 22 октомври 2010 г. от дружество Ineos Oxide Ltd (наричано по-долу „жалбоподателят“), което представлява основен дял — в конкретния случай над 25 % — от цялото производство на винилацетат на промишлеността на Съюза. Жалбата съдържаше prima facie доказателства за дъмпинг на посочения продукт и за произтичаща от него съществена вреда, което бе счетено за достатъчно основание за откриване на процедурата.
            
         2.   Страни, засегнати от процедурата
   
   
               (3)
            
            
               Комисията официално уведоми за откриването на процедурата жалбоподателя, други известни производители в Съюза, производителите износители в засегнатата държава, вносителите, търговците, потребителите, доставчиците и асоциациите, за които се знае, че имат отношение към дъмпинга, както и представителите на Съединените американски щати. На заинтересованите страни беше предоставена възможност да представят становищата си в писмена форма и да поискат изслушване в срока, посочен в известието за откриване на процедурата.
            
         
               (4)
            
            
               На всички заинтересовани страни, които поискаха да бъдат изслушани и показаха, че има конкретни основания, поради които следва да бъдат изслушани, бе предоставена такава възможност.
            
         
               (5)
            
            
               Комисията изпрати въпросници на четиримата известни производители износители в засегнатата държава. Трима от тези производители износители предоставиха отговори на въпросника. Четвъртият производител износител отказа да съдейства на разследването и вследствие на това бе уведомен, че ще бъде третиран като неоказващо съдействие дружество в съответствие с член 18 от основния регламент.
            
         
               (6)
            
            
               Комисията изпрати въпросници и на жалбоподателя и на другия производител от Съюза, посочен в жалбата.
            
         
               (7)
            
            
               В известието за откриване на процедурата бе предвидено изготвянето на представителна извадка в съответствие с член 17 от основния регламент с оглед на очевидно големия брой несвързани вносители, които са потенциално заинтересовани от това разследване. За да може Комисията да реши дали е необходимо изготвянето на представителна извадка и, в случай че това е така, да направи подбор на такава извадка, от всички несвързани вносители бе поискано да заявят своя интерес пред Комисията и да ѝ предоставят посочената в известието за откриване информация. Все пак, като се има предвид, че само двама вносители заявиха своя интерес в рамките на срока, определен в известието за откриване на процедурата, беше решено, че не е необходимо изготвянето на представителна извадка. Двама от вносителите в Съюза надлежно отговориха на въпросника и беше извършено посещение за проверка в помещенията на единия от тях.
            
         
               (8)
            
            
               От друга страна, някои от заинтересованите страни заявиха своя интерес като потребители. На тези страни беше изпратен въпросник, специално създаден за потребителите. Дванадесет дружества отговориха на въпросника и в помещенията на две от тях бяха извършени посещения за проверка.
            
         
               (9)
            
            
               Комисията поиска и провери цялата информация, която счете за необходима за временното определяне на дъмпинга, произтичащата от него вреда и интереса на Съюза, и извърши проверки на място в помещенията на следните дружества:
               
                           а)
                        
                        
                           
                              Производители от Съюза
                           
                           Ineos Oxide Ltd, Обединеното кралство
                           Wacker Chemie AG, Германия
                        
                     
                           б)
                        
                        
                           
                              Производители износители в засегнатата държава
                           
                           Celanese Ltd.
                           The Dow Chemical Company
                           LyondellBasell Industries, Acetyls, LLC
                        
                     
                           в)
                        
                        
                           
                              Несвързани дружества в засегнатата държава
                           
                           Terminal, САЩ [името на дружеството и точното му местоположение са поверителни]
                        
                     
                           г)
                        
                        
                           
                              Свързани и несвързани дружества в Съюза
                           
                           Celanese Chemicals Europe GmbH, Германия
                           Lyondell Chemie Nederland B.V., Нидерландия
                           Terminal, Съюза [името на дружеството и точното му местоположение са поверителни]
                        
                     
                           д)
                        
                        
                           
                              Свързани дружества, установени извън Съюза и Съединените американски щати
                           
                           Dow Europe GmbH, Швейцария
                        
                     
                           е)
                        
                        
                           
                              Вносители
                           
                           Gantrade Ltd, Обединеното кралство
                        
                     
                           ж)
                        
                        
                           
                              Потребители
                           
                           Vinavil, Mapei, Италия
                           Synthomer, Обединеното кралство.
                        
                     
         3.   Разследван период
   
   
               (10)
            
            
               Разследването на дъмпинга и нанесената вреда обхвана периода от 1 октомври 2009 г. до 30 септември 2010 г. (наричан по-долу „разследваният период“ или „РП“). Проучването на тенденциите, които са от значение за оценката на вредата, обхвана периода от 1 януари 2007 г. до края на РП (наричан по-долу „разглежданият период“).
            
         Б.   РАЗГЛЕЖДАН ПРОДУКТ И СХОДЕН ПРОДУКТ
   
   1.   Разглеждан продукт
   
   
               (11)
            
            
               Разглежданият продукт е винилацетат с произход от Съединените американски щати, класиран понастоящем в код по КН 2915 32 00.
            
         
               (12)
            
            
               Винилацетатът (наричан по-долу „разглежданият продукт“) представлява продукт, получен по химичен път от оцетна киселина.
            
         
               (13)
            
            
               Винилацетатът има много разнообразни приложения. По-голямата част от произведения винилацетат се използва като суровина за два продукта надолу по веригата: поливинил ацетат и поливинил алкохол. Тези два продукта надолу по веригата са важен полимер в различни промишлености. Обикновено полимерите на винилацетата се използват при производството на бои, лепила, покрития и текстилни добавки.
            
         
               (14)
            
            
               В хода на разследването се установи, че е налице само един вид разглеждан продукт.
            
         2.   Сходен продукт
   
   
               (15)
            
            
               В хода на разследването беше установено, че винилацетатът, произвеждан и продаван в Съюза от промишлеността на Съюза, и винилацетатът, произвеждан в засегнатата държава и изнасян за Съюза, имат едни и същи физически, химически и технически характеристики и употреби. Поради това посочените продукти се приемат временно за сходни по смисъла на член 1, параграф 4 от основния регламент.
            
         В.   ДЪМПИНГ
   
   1.   Нормална стойност
   
   
               (16)
            
            
               За да се определи нормалната стойност, първо бе установено дали продажбите на сходния продукт на вътрешния пазар на независими клиенти на съответните производители износители в засегнатата държава са представителни, т.е. дали общият обем на подобни продажби представлява поне 5 % от обема на общия им износ на разглеждания продукт за Съюза, в съответствие с член 2, параграф 2 от основния регламент.
            
         
               (17)
            
            
               След това Комисията провери дали продажбите на вътрешния пазар, осъществени от отделните производители износители, могат да се считат за извършени при обичайни търговски условия в съответствие с член 2, параграф 4 от основния регламент. Това беше направено чрез определяне на дела на рентабилните продажби на вътрешния пазар на независими клиенти през РП.
            
         
               (18)
            
            
               Продажбите на вътрешния пазар бяха счетени за рентабилни, когато цената на единица продукция е равна на производствените разходи или е по-висока от тях. Съответно бяха определени производствените разходи за продукта на вътрешния пазар по време на РП.
            
         
               (19)
            
            
               В случаите, при които повече от 80 % от обема на продажбите на вътрешния пазар надвишаваха разходите и среднопретеглената продажна цена бе равна или по-висока от среднопретеглените производствени разходи, нормалната стойност бе изчислена като среднопретеглена стойност на цените на всички продажби на вътрешния пазар, независимо дали те са били рентабилни. Все пак където обемът на рентабилните продажби представляваше 80 % от общия обем на продажбите или по-малко или където среднопретеглената продажна цена беше под среднопретеглените производствени разходи, нормалната стойност бе определена като среднопретеглената цена само на рентабилните продажби на вътрешния пазар.
            
         2.   Експортна цена
   
   
               (20)
            
            
               В хода на разследването беше установено, че винилацетатът е изнасян от засегнатата държава за Съюза (i) посредством свързани търговски дружества, установени в Съюза, или, при един производител износител, (ii) посредством свързано търговско дружество, установено извън Съюза.
            
         
               (21)
            
            
               И в двата случая експортните цени бяха установени въз основа на цените на препродажбата на първите независими клиенти в Съюза съгласно член 2, параграф 9 от основния регламент, надлежно коригирани за отчитане на всички разходи, възникнали между вноса и препродажбата, и на печалбата.
            
         3.   Сравнение
   
   
               (22)
            
            
               Нормалната стойност и експортната цена на съответните производители износители бяха сравнени на ниво франко завода.
            
         
               (23)
            
            
               За да се осигури обективно сравнение между нормалната стойност и експортната цена, под формата на корекции надлежно бяха отчетени разликите, които влияят върху цените и върху тяхната съпоставимост, в съответствие с член 2, параграф 10 от основния регламент. Където беше приложимо и обосновано, бяха извършени корекции за отчитане на разликите в разходите за обработка, складиране, транспорт и застраховка, стойността на предоставените кредити, рабатите, комисионите и вносните мита.
            
         4.   Дъмпингов марж
   
   
               (24)
            
            
               Съгласно член 2, параграф 11 от основния регламент дъмпинговият марж за оказалите съдействие производители износители в Съединените американски щати бе установен на основата на сравнение между среднопретеглената нормална стойност и среднопретеглената експортна цена.
            
         
               (25)
            
            
               За да се определи дъмпинговият марж за неоказалите съдействие производители износители, първо беше установено нивото на неоказване на съдействие. За тази цел обемът на износа за Съюза, съобщен от оказалите съдействие производители износители, бе съпоставен със съответните статистически данни на Евростат за вноса.
            
         
               (26)
            
            
               Тъй като нивото на съдействие в Съединените американски щати беше високо (над 90 %), временно бе счетено за подходящо остатъчният дъмпингов марж за всеки несътрудничещ производител износител в тази държава да се определи на нивото на най-високото мито, наложено на оказващ съдействие износител. По-нататък този въпрос може да бъде преразгледан на етапа на определяне на окончателните мерки.
            
         
               (27)
            
            
               Въз основа на гореизложената методология временните дъмпингови маржове, изразени като процент от вносната CIF цена на границата на Съюза преди облагането с мито, са следните:
               
                           Дружество
                        
                        
                           Временен дъмпингов марж
                        
                     
                           Celanese Ltd.
                        
                        
                           12,1 %
                        
                     
                           LyondellBasell Acetyls, LLC
                        
                        
                           13,0 %
                        
                     
                           The Dow Chemical Company
                        
                        
                           13,8 %
                        
                     
                           Всички други дружества
                        
                        
                           13,8 %
                        
                     
         Г.   ВРЕДА
   
   1.   Производство на Съюза и промишленост на Съюза
   
   
               (28)
            
            
               Жалбата беше подадена от Ineos Oxide Ltd, наричано по-долу „жалбоподателят“, производител на винилацетат в Съюза, който представлява основен дял от цялото производство на Съюза. Втори производител в Съюза, Wacker GmbH, подкрепи откриването на процедурата. По този начин жалбата беше подкрепена от производители в Съюза, които представляват повече от 25 % от общото производство на винилацетат, произвеждан от промишлеността на Съюза. Поради това процедурата беше открита съгласно разпоредбите на член 5, параграф 4 от основния регламент.
            
         
               (29)
            
            
               Беше констатирано, че трети производител, установен в Съюза (Celanese Europe GmbH), е свързан с производител износител в засегнатата държава. Съгласно информацията, получена в хода на разследването, временно беше установено, че този производител е изцяло контролиран от установеното в САЩ дружество Celanese Corporation, което има решаваща роля в ключови европейски стопански дейности, като стопанско планиране, производствен контрол, покупко-продажби.
            
         
               (30)
            
            
               Предвид гореизложеното беше прието, че отношенията, в които Celanese Europe GmbH участва в рамките на групата, могат да имат за резултат действия, различни от тези на други несвързани производители по смисъла на член 4, параграф 2 от основния регламент. Беше установено също така, че чрез тези отношения дружеството може да бъде защитено от отрицателните последици на вредоносния дъмпинг. Освен това, включването на това дружество в констатациите относно вредата би накърнило обобщените данни относно структурата на промишлеността на Съюза.
            
         
               (31)
            
            
               На това основание временно беше установено, че Celanese Europe GmbH следва да бъде изключено при определянето на промишлеността на Съюза.
            
         
               (32)
            
            
               Поради това двамата производители Ineos Oxide Ltd и Wacker GmbH представляват промишлеността на Съюза по смисъла на член 4, параграф 1 и член 5, параграф 4 от основния регламент, като осигуряват цялото производство на Съюза. Те ще бъдат наричани по-долу „промишлеността на Съюза“.
            
         2.   Определяне на съответния пазар на Съюза
   
   
               (33)
            
            
               С цел да се установи дали промишлеността на Съюза, определена в съображение 28 и сл., е претърпяла съществена вреда, беше разгледан въпросът до каква степен производството на разглеждания продукт за собствено потребление на промишлеността на Съюза следва да се вземе предвид при анализа.
            
         
               (34)
            
            
               Действително разглежданият продукт се продава от промишлеността на Съюза както на а) свободния пазар, така и на б) защитения от конкуренция пазар (в рамките на същата група, към която се числи дружеството). На защитения от конкуренция пазар разглежданият продукт се използва като суровина за производството на различни продукти, използвани в боите, лепилата, покритията и т.н.
            
         
               (35)
            
            
               В това отношение продажбите на разглеждания продукт с цел използването му като суровина за производството на други продукти на дружества от същата група следва да се разглеждат като „предназначени за вътрешно ползване“, доколкото е изпълнено някое от следните условия: (i) продажбите да не се извършват на пазарни цени или (ii) клиентите да не разполагат с възможност свободно да изберат доставчик в рамките на една и съща група от дружества. В хода на разследването беше направена временната констатация, че продажбите на свързани субекти, които купуват разглеждания продукт като суровина за производството на различен продукт, трябва да се считат за продажби за вътрешно ползване; беше установено, че според търговската политика на дружествата тези свързани дружества не са разполагали с възможност свободно да изберат доставчик.
            
         
               (36)
            
            
               Това разграничение е от значение за анализа на вредата. Бе установено, че винилацетатът, предназначен за вътрешно ползване, не се конкурира пряко с вноса от засегнатата държава. За сметка на това беше установено, че производството, предназначено за продажби на свободния пазар, се конкурира пряко с посочения внос, тъй като тези продажби са извършени при нормални пазарни условия; това предполага възможност свободно да се избере доставчик. По този начин се обосновава разграничението между защитения от конкуренция пазар и свободния пазар при анализа на някои показатели относно вредата.
            
         
               (37)
            
            
               В това отношение бе установено, че следните икономически показатели, свързани с промишлеността на Съюза, биха могли основателно да се разглеждат, като се отнесат към цялата дейност, включително вътрешното ползване от промишлеността на Съюза: това са производството, капацитетът, използването на капацитета, инвестициите, стоковите наличности, заетостта, производителността, заплатите и размерът на дъмпинговия марж. Причината за това е, че посочените показатели са засегнати, независимо дали продуктът преминава надолу по веригата в рамките на едно дружество или група дружества за по-нататъшна обработка или се продава на свободния пазар.
            
         
               (38)
            
            
               Що се отнася до рентабилността, паричния поток, възвръщаемостта на инвестициите и способността за привличане на капитали, анализът беше извършен на нивото на свободния пазар само защото фактът, че цените на защитените от конкуренция пазари не са представителни за нормалните пазарни условия, има отражение върху надеждността на тези показатели.
            
         
               (39)
            
            
               Другите икономически показатели, свързани с промишлеността на Съюза, а именно потреблението, продажбите, пазарните дялове и цените на пазара на Съюза, бяха анализирани и оценени предимно с оглед на преобладаващото положение на свободния пазар, по-специално когато са налице измерими пазарни условия и когато сделките се сключват при обичайните търговски условия, предполагащи свободен избор на доставчика.
            
         
               (40)
            
            
               По отношение на тези показатели обаче беше взет предвид и защитеният от конкуренция пазар, като беше извършено сравнение с данни за свободния пазар, за да се определи дали съществува вероятност положението на защитения от конкуренция пазар да промени заключенията, направени въз основа на анализа само на свободния пазар.
            
         3.   Потребление на Съюза
   
   
               (41)
            
            
               Потреблението на Съюза беше установено, като към общия обем на продажбите на пазара на Съюза, извършени от промишлеността на Съюза и другия производител, установен в Съюза, бе прибавен общият обем на вноса на винилацетат по данни на Евростат, сверени с проверените данни, предоставени от производителите износители за вноса от засегнатата държава.
            
         
               (42)
            
            
               Предвид малкия брой доставчици и необходимостта от защита на поверителните търговски данни в съответствие с член 19 от основния регламент, развитието на потреблението е индексирано.
               
                  Таблица 1
               
               
                  Потребление на Съюза
               
               
                           Индекс 2007 г. = 100
                        
                        
                           2007 г.
                        
                        
                           2008 г.
                        
                        
                           2009 г.
                        
                        
                           РП
                        
                     
                           Общо потребление
                        
                        
                           100
                        
                        
                           90
                        
                        
                           87
                        
                        
                           99
                        
                     
                           Защитен от конкуренция пазар
                        
                        
                           100
                        
                        
                           96
                        
                        
                           100
                        
                        
                           104
                        
                     
                           Свободен пазар
                        
                        
                           100
                        
                        
                           88
                        
                        
                           82
                        
                        
                           97
                        
                     
         
               (43)
            
            
               През разглеждания период потреблението на общия пазар на Съюза и на свободния пазар отбеляза лек спад, съответно с 1 % и 3 %. За сметка на това на защитения от конкуренция пазар през същия период беше отбелязан ръст от 4 %.
            
         4.   Внос от засегнатата държава
   
   4.1.   Обем и пазарен дял
   
   
               (44)
            
            
               Динамиката на вноса от засегнатата държава по отношение на обема и пазарния дял е следната:
               
                  Таблица 2
               
               
                  Внос от Съединените американски щати
               
               
                           Обем на вноса (в метрични тонове)
                        
                        
                           2007 г.
                        
                        
                           2008 г.
                        
                        
                           2009 г.
                        
                        
                           РП
                        
                     
                           Съединени американски щати
                        
                        
                           103 192
                        
                        
                           146 800
                        
                        
                           133 763
                        
                        
                           152 445
                        
                     
                           
                              Индекс (2007 г. = 100)
                           
                        
                        
                           
                              100
                           
                        
                        
                           
                              142
                           
                        
                        
                           
                              130
                           
                        
                        
                           
                              148
                           
                        
                     
                           Пазарен дял от общия пазар
                           
                              Индекс (2007 г. = 100)
                           
                        
                        
                           
                              100
                           
                        
                        
                           
                              159
                           
                        
                        
                           
                              150
                           
                        
                        
                           
                              149
                           
                        
                     
                           Пазарен дял от свободния пазар
                           
                              Индекс (2007 г. = 100)
                           
                        
                        
                           
                              100
                           
                        
                        
                           
                              162
                           
                        
                        
                           
                              157
                           
                        
                        
                           
                              152
                           
                        
                     
                           
                              Източник: Евростат и информация, почерпена от отговорите на въпросника, предоставени от заинтересованите страни.
                        
                     
         
               (45)
            
            
               През разглеждания период вносът на общия пазар на Съюза (защитения от конкуренция пазар и свободния пазар) от засегнатата държава се е увеличил с 48 %. Това е довело до увеличение на пазарния дял през същия период с 49 %. Пазарният дял от свободния пазар се е увеличил с 52 %.
            
         4.2.   Цени на вноса и подбиване на цените
   
   
               (46)
            
            
               Динамиката на средните цени на вноса от засегнатата държава е, както следва:
               
                  Таблица 3
               
               
                  Цена на вноса от Съединените американски щати
               
               
                           Цени на вноса (EUR/метричен тон)
                        
                        
                           2007 г.
                        
                        
                           2008 г.
                        
                        
                           2009 г.
                        
                        
                           РП
                        
                     
                           Съединени американски щати
                        
                        
                           774
                        
                        
                           814
                        
                        
                           541
                        
                        
                           573
                        
                     
                           
                              Индекс (2007 г. = 100)
                           
                        
                        
                           
                              100
                           
                        
                        
                           
                              105
                           
                        
                        
                           
                              70
                           
                        
                        
                           
                              74
                           
                        
                     
                           
                              Източник: Евростат
                        
                     
         
               (47)
            
            
               Макар че през РП се е наблюдавало леко увеличение, като цяло средните цени на вноса от засегнатата държава са намалели с 26 % между 2007 г. и РП.
            
         
               (48)
            
            
               Продажните цени на пазара на Съюза бяха анализирани, като бе извършено сравнение между средните фактурирани цени на промишлеността на Съюза на свободния пазар и средните цени на вноса от засегнатата държава. Съответните продажни цени на промишлеността на Съюза бяха коригирани, където бе необходимо, до равнище франко завод, т.е. без да включват транспортните разходи в Съюза и след приспадане на отстъпките и рабатите.
            
         
               (49)
            
            
               Тези цени бяха сравнени с цените, фактурирани от оказалите съдействие производители износители от САЩ, като бяха приспаднати намаленията и, където бе необходимо, бяха коригирани до CIF цена на границата на Съюза, надлежно коригирана за отчитане на разходите за освобождаване от митница и разходите след вноса.
            
         
               (50)
            
            
               Сравнението показа, че по време на РП внесеният разглеждан продукт от всички оказали съдействие износители е бил продаван в Съюза на цени, които подбиват цените на промишлеността на Съюза. Средното ниво на подбиване на цените, изразено като процент от цените на промишлеността на Съюза, е било 17,9 %, което се основава на проверените данни, предоставени от оказалите съдействие производители износители. Това равнище на подбиване е било комбинирано с отрицателно развитие и съществено потискане на цените.
            
         5.   Внос от други трети страни
   
   
               (51)
            
            
               Таблицата по-долу илюстрира динамиката на вноса от други трети страни.
               
                  Таблица 4
               
               
                  Обем на вноса от други трети страни
               
               
                           Обем на вноса (в метрични тонове)
                        
                        
                           2007 г.
                        
                        
                           2008 г.
                        
                        
                           2009 г.
                        
                        
                           РП
                        
                     
                           Съединени американски щати
                        
                        
                           103 192
                        
                        
                           146 800
                        
                        
                           133 763
                        
                        
                           152 445
                        
                     
                           
                              Индекс (2007 г. = 100)
                           
                        
                        
                           
                              100
                           
                        
                        
                           
                              142
                           
                        
                        
                           
                              130
                           
                        
                        
                           
                              148
                           
                        
                     
                           Саудитска Арабия
                        
                        
                           0
                        
                        
                           0
                        
                        
                           0
                        
                        
                           73 156
                        
                     
                           Други
                        
                        
                           88 138
                        
                        
                           52 414
                        
                        
                           15 937
                        
                        
                           8 198
                        
                     
                           
                              Индекс 2007 г. = 100
                           
                        
                        
                           
                              100
                           
                        
                        
                           
                              59
                           
                        
                        
                           
                              18
                           
                        
                        
                           
                              9
                           
                        
                     
                           Пазарен дял от общия пазар
                           
                              Индекс (2007 г. = 100)
                           
                        
                        
                           
                              100
                           
                        
                        
                           
                              66
                           
                        
                        
                           
                              21
                           
                        
                        
                           
                              9
                           
                        
                     
                           Пазарен дял от свободния пазар
                           
                              Индекс (2007 г. = 100)
                           
                        
                        
                           
                              100
                           
                        
                        
                           
                              68
                           
                        
                        
                           
                              22
                           
                        
                        
                           
                              10
                           
                        
                     
                           
                              Източник: Евростат
                        
                     
         
               (52)
            
            
               В началото на разглеждания период вносът от разглежданата страна се е конкурирал с вноса от други държави, в това число Тайван, Украйна и Русия. В края на разглеждания период вносът от тези традиционни източници се е понижил до почти нулеви равнища.
            
         
               (53)
            
            
               Нова държава износителка — Саудитска Арабия, която е навлязла на пазара на Съюза през РП, е изнесла около 73 000 тона през РП. Отражението на това развитие върху промишлеността на Съюза се разглежда в съображение 91 и сл.
            
         6.   Състояние на промишлеността на Съюза
   
   6.1.   Общи положения
   
   
               (54)
            
            
               В съответствие с член 3, параграф 5 от основния регламент, проверката на въздействието на дъмпинговия внос върху промишлеността на Съюза включваше оценка на всички икономически фактори и показатели, свързани със състоянието на промишлеността на Съюза от 2007 г. до края на РП.
            
         
               (55)
            
            
               Макроикономическите показатели (производството, производственият капацитет, използването на капацитета, обемът на продажбите, пазарният дял, заетостта, производителността, заплатите и размерът на дъмпинговите маржове), както и микроикономическите показатели (стоковите наличности, продажните цени, рентабилността, паричният поток, възвръщаемостта на инвестициите, способността за привличане на капитали и инвестиции и производствените разходи) бяха оценени на нивото на цялата промишленост на Съюза. Оценката се основаваше на информацията, получена от проверените въпросници, представени от промишлеността на Съюза.
            
         
               (56)
            
            
               Следва да се отбележи, че жалбоподателят е набавил производствените си съоръжения едва през 2007 г.; в резултат на това за 2007 г. не можаха да бъдат получени необходимите данни за някои показатели за вредата (рентабилност, заплати, инвестиции, възвръщаемост на инвестициите, паричен поток). Поради това за тези показатели анализът обхваща периода от 2008 г. до РП. За останалите показатели бяха налице данни за 2007 г. Поради това за тези показатели анализът обхваща целия разглеждан период (от 2007 г. до РП).
            
         
               (57)
            
            
               Осъществяваните от жалбоподателя доставки на разглеждания продукт са предназначени изцяло за свободния пазар, докато тези на другия производител от Съюза — главно за защитения от конкуренция пазар и само малка част от неговото производство е предназначено за свободния пазар. Предвид това, че данните за анализа на вредата са получени главно от два източника, единият от които е съсредоточен предимно върху защитения от конкуренция пазар, и че бе установено, че следва да се прави разграничение между общия пазар и свободния пазар по отношение на редица показатели за вредата, трябваше да бъдат индексирани данните относно промишлеността на Съюза, за да се запази поверителността съгласно член 19 от основния регламент.
            
         6.2.   Макроикономически показатели
   
   6.2.1.   Производство, производствен капацитет и използване на капацитета
   
               (58)
            
            
               Таблицата по-долу илюстрира динамиката на производството, производствения капацитет и използването на капацитета на цялата промишленост на Съюза:
               
                  Таблица 5
               
               
                  Общо производство, производствен капацитет и използване на капацитета на Съюза
               
               
                           Индекс (2007 г. = 100)
                        
                        
                           2007 г.
                        
                        
                           2008 г.
                        
                        
                           2009 г.
                        
                        
                           РП
                        
                     
                           Общо производство
                        
                        
                           100
                        
                        
                           105
                        
                        
                           102
                        
                        
                           92
                        
                     
                           Общ производствен капацитет
                        
                        
                           100
                        
                        
                           121
                        
                        
                           126
                        
                        
                           143
                        
                     
                           Общо използване на капацитета
                        
                        
                           100
                        
                        
                           87
                        
                        
                           81
                        
                        
                           64
                        
                     
         
               (59)
            
            
               Както е показано в таблицата по-горе, през разглеждания период производството на Съюза като цяло е намаляло с 8 %.
            
         
               (60)
            
            
               През същия период производственият капацитет е нараснал с 43 %. Това нарастване на капацитета обаче не е свързано със създаването на нови производствени линии, а с подобрената ефективност при използването на съществуващия капацитет.
            
         
               (61)
            
            
               Комбинацията от тези два фактора, т.е. намаляването на обема на производството и увеличаването на производствения капацитет през същия период, е довела до значителен спад (с 36 %) в използването на капацитета през разглеждания период.
            
         6.2.2.   Обем на продажбите и пазарен дял
   
               (62)
            
            
               Данните по-долу илюстрират обема на продажбите, пазарния дял и средните продажни цени на единица продукция на промишлеността на Съюза, разпределени между общия, защитения от конкуренция пазар и свободния пазар.
               
                  Таблица 6
               
               
                  Обем на продажбите и пазарен дял
               
               
                           Индекс (2007 г. = 100)
                        
                        
                           2007 г.
                        
                        
                           2008 г.
                        
                        
                           2009 г.
                        
                        
                           РП
                        
                     
                           Общ обем на продажбите
                        
                        
                           100
                        
                        
                           99
                        
                        
                           96
                        
                        
                           88
                        
                     
                           Пазарен дял (%)
                        
                        
                           100
                        
                        
                           110
                        
                        
                           111
                        
                        
                           88
                        
                     
                           Продажби на защитения от конкуренция пазар
                        
                        
                           100
                        
                        
                           111
                        
                        
                           109
                        
                        
                           113
                        
                     
                           Пазарен дял (%)
                        
                        
                           100
                        
                        
                           115
                        
                        
                           108
                        
                        
                           109
                        
                     
                           Продажби на свободния пазар
                        
                        
                           100
                        
                        
                           89
                        
                        
                           86
                        
                        
                           67
                        
                     
                           Пазарен дял (%)
                        
                        
                           100
                        
                        
                           102
                        
                        
                           104
                        
                        
                           69
                        
                     
         
               (63)
            
            
               Общият обем на продажбите е намалял с 12 % през разглеждания период. Този спад е бил още по-рязък на свободния пазар — с 33 % между 2007 г. и РП. Защитеният от конкуренция пазар е следвал противоположната тенденция, като обемът на продажбите е нараснал с 13 % през същия период.
            
         
               (64)
            
            
               Спадът в обема на продажбите се е изразил в намаляване на пазарния дял с 11 % на целия пазар и с 31 % на свободния пазар между 2007 г. и РП. Защитеният от конкуренция пазар отново е следвал противоположната тенденция, като е отбелязал увеличение с 9 % през същия период.
            
         6.2.3.   Заетост, производителност и заплати
   
      Таблица 7
   
   
      Заетост, производителност и заплати
   
   
               Индекс (2007 г. = 100)
            
            
               2007 г.
            
            
               2008 г.
            
            
               2009 г.
            
            
               РП
            
         
               Общ брой на заетите лица
            
            
               100
            
            
               96
            
            
               98
            
            
               100
            
         
               Обща производителност (единица/заето лице)
            
            
               100
            
            
               109
            
            
               104
            
            
               92
            
         
               Общ размер на годишните заплати
            
            
               0
            
            
               100
            
            
               95
            
            
               88
            
         
               (65)
            
            
               Общото равнище на заетост е останало стабилно между 2007 г. и РП. Следва да се подчертае, че производството на винилацетат не изисква интензивно използване на работна ръка и поради това данните за заетостта не са тясно свързани с данните за производството. Ето защо заетостта не е показател от съществено значение в този сектор.
            
         
               (66)
            
            
               През разглеждания период общата производителност на заето лице е намаляла с 8 % между 2007 г. и РП. Тази тенденция е следвала спада в производството и увеличението на производствения капацитет, както бе посочено в съображение 58 и сл.
            
         6.2.4.   Размер на действителния дъмпингов марж
   
               (67)
            
            
               Дъмпинговите маржове са конкретно посочени по-горе в раздела за дъмпинга. Всички установени маржове бяха над ниво de minimis. Освен това, предвид обемите и цените на дъмпинговия внос, въздействието на действителния дъмпингов марж не може да се счита за незначително.
            
         6.3.   Микроикономически показатели
   
   6.3.1.   Общи забележки
   
               (68)
            
            
               Анализът на микроикономическите показатели (стоковите наличности, продажните цени, рентабилността, паричният поток, възвръщаемостта на инвестициите, способността за привличане на капитали и инвестиции и производствените разходи) беше извършен на равнището на цялата промишленост на Съюза, както е предвидено в съображение 28 и сл.
            
         
               (69)
            
            
               От горепосочените показатели оценката на рентабилността, заплатите, инвестициите, възвръщаемостта на инвестициите и паричния поток трябваше да бъде съсредоточена върху свободния пазар, т.е. тя би следвало да отразява най-вече данните, предоставени от жалбоподателя. Като се имат предвид посоченото по-горе, динамиката на показателите печалба и паричен поток не можа да бъде представена в индекс формат по съображения за поверителност.
            
         
               (70)
            
            
               В допълнение, както бе обяснено в съображение 56, жалбоподателят не можа да предостави данни за 2007 г. относно някои показатели за вредата; поради това анализът на тези показатели беше извършен за периода от 2008 г. до РП.
            
         6.3.2.   Стокови наличности
   
               (71)
            
            
               Цифрите по-долу отразяват динамиката на стоковите наличности на промишлеността на Съюза през разглеждания период:
               
                  Таблица 8
               
               
                  Стокови наличности
               
               
                           Индекс (2007 г. = 100)
                        
                        
                           2007 г.
                        
                        
                           2008 г.
                        
                        
                           2009 г.
                        
                        
                           РП
                        
                     
                           Общ размер на стоковите наличности
                        
                        
                           100
                        
                        
                           86
                        
                        
                           49
                        
                        
                           69
                        
                     
         
               (72)
            
            
               През разглеждания период стоковите наличности са намалели с 31 %. Посоченият показател обаче не следва да се счита за релевантен за този сектор, тъй като производителите на винилацетат произвеждат по поръчка и се стремят да поддържат ограничени стокови наличности. Всъщност стоковите наличности са достатъчни за доставки само в продължение на няколко седмици.
            
         6.3.3.   Продажни цени
   
               (73)
            
            
               Следващата таблица илюстрира динамиката на цените на промишлеността на Съюза, разпределени между общия, защитения от конкуренция и свободния пазар.
               
                  Таблица 9
               
               
                  Продажни цени
               
               
                           Индекс (2007 г. = 100)
                        
                        
                           2007 г.
                        
                        
                           2008 г.
                        
                        
                           2009 г.
                        
                        
                           РП
                        
                     
                           Средна продажна цена за единица продукция на общия пазар
                        
                        
                           100
                        
                        
                           107
                        
                        
                           74
                        
                        
                           84
                        
                     
                           Средна продажна цена за единица продукция на защитения от конкуренция пазар
                        
                        
                           100
                        
                        
                           115
                        
                        
                           82
                        
                        
                           92
                        
                     
                           Средна продажна цена за единица продукция на свободния пазар
                        
                        
                           100
                        
                        
                           102
                        
                        
                           69
                        
                        
                           77
                        
                     
         
               (74)
            
            
               Продажните цени на общия пазар на Съюза са намалели с 16 % през разглеждания период. Продажните цени са намалели и на двата пазара, макар че спадът е бил по-рязък на свободния пазар (–23 %), отколкото на защитения от конкуренция пазар (–8 %).
            
         6.3.4.   Рентабилност, паричен поток, възвръщаемост на инвестициите и способност за привличане на капитали и инвестиции
   
               (75)
            
            
               Рентабилността на сходния продукт на свободния пазар беше установена чрез изразяване на чистата печалба преди облагане с данъци от продажбите на сходния продукт от промишлеността на Съюза като процент от оборота от тези продажби.
            
         
               (76)
            
            
               Рентабилността на свободния пазар е намаляла през разглеждания период. През РП за всеки месец са били отчитани загуби. Това е било резултат от силен спад както в обема на продажбите, така и в продажните цени.
            
         
               (77)
            
            
               От таблицата по-долу е видно, че промишлеността на Съюза е увеличила инвестициите си в разглеждания продукт дори при намаляваща рентабилност. Направени са били инвестиции най-вече за подобряване и поддръжка на производствените технологии и процеси с цел повишаване на ефективността.
               
                  Таблица 10
               
               
                  Инвестиции
               
               
                           Индекс (2008 г. = 100)
                        
                        
                           2007 г.
                        
                        
                           2008 г.
                        
                        
                           2009 г.
                        
                        
                           РП
                        
                     
                           Общ размер на инвестициите
                        
                        
                           няма данни
                        
                        
                           100
                        
                        
                           129
                        
                        
                           127
                        
                     
         
               (78)
            
            
               Инвестициите са се увеличили с 27 % през разглеждания период.
            
         
               (79)
            
            
               Въпреки увеличението на инвестициите, възвращаемостта на инвестициите (индексът Return on Investment, ROI), отнасящи се до разглеждания продукт, не е отговаряла на очакваната възвръщаемост и е отбелязала спад между 2008 г. и РП.
            
         
               (80)
            
            
               Спад е бил наблюдаван и в паричния поток в периода между 2008 г. и РП, което свидетелства за постоянното влошаване на способността на промишлеността на Съюза да генерира парични средства и следователно за влошаването на финансовото състояние на промишлеността на Съюза.
            
         
               (81)
            
            
               Поради това, като е увеличила инвестициите си, промишлеността все още е показвала способност за привличане на капитали; тази способност обаче е била затруднена от спада в продажбите и увеличаващите се трудности при генерирането на паричен поток.
            
         7.   Заключение относно вредата
   
   
               (82)
            
            
               Анализът на състоянието на промишлеността на Съюза показа низходяща тенденция при всички основни показатели за вредата. На фона на сравнително стабилното потребление производството като цяло е спаднало с 8 % през разглеждания период. През същия период промишлеността на Съюза е загубила 11 % от общия пазарен дял и 33 % от дела си на свободния пазар. Използването на капацитета е спаднало с 36 %. През същия период вносът от засегнатата държава се е увеличил с 48 %.
            
         
               (83)
            
            
               През разглеждания период обемът на продажбите на промишлеността на Съюза като цяло е намалял с 12 %. По-силна тенденция на спад в обема на продажбите е била наблюдавана по отношение на тенденциите, свързани със свободния пазар, където е бил наблюдаван спад с 33 % през разглеждания период.
            
         
               (84)
            
            
               Спадът в обема на продажбите на промишлеността на Съюза е бил съпроводен от спад на цените като цяло с 16 %. Както и по отношение на обема на продажбите, положението е било още по-лошо на свободния пазар, където е отбелязано понижение на цените с 23 %. Свиването на продажбите заедно с понижението на цените е оказало въздействие върху равнищата на печалба и е довело до загуби през всеки месец от РП.
            
         
               (85)
            
            
               Единствените показатели, които са отчели положителна тенденция, са инвестициите, които са нараснали с 27 %, и способността за привличане на капитали. Въпреки това вложените инвестиции не са осигурили очакваната възвръщаемост и са отбелязали спад между 2008 г. и РП.
            
         
               (86)
            
            
               С оглед на гореизложеното разследването потвърди, че ако това положение се запази, има вероятност установените в хода на разследването загуби да доведат до спиране на всякакво значимо производство от промишлеността на Съюза на винилацетат, предназначен за свободния пазар.
            
         
               (87)
            
            
               Поради изложените по-горе обстоятелства промишлеността на Съюза е понесла съществена вреда през РП.
            
         Д.   ПРИЧИННО-СЛЕДСТВЕНА ВРЪЗКА
   
   1.   Въведение
   
   
               (88)
            
            
               В съответствие с член 3, параграфи 6 и 7 от основния регламент беше разгледан въпросът дали понесената от промишлеността на Съюза съществена вреда е била причинена от дъмпинговия внос от засегнатата държава. Освен това бяха разгледани и други известни фактори, освен дъмпинговия внос, които е възможно да са нанесли вреда на промишлеността на Съюза, с цел да се гарантира, че евентуалната вреда, причинена от тези фактори, не се дължи на дъмпинговия внос.
            
         2.   Въздействие на вноса от САЩ
   
   2.1.   Общи положения
   
   
               (89)
            
            
               Налице е явно съвпадение във времето между увеличението на дъмпинговия внос между 2007 г. и РП и успоредната загуба на пазарен дял от промишлеността на Съюза през същия период. При разследването също така беше установено наличието на неблагоприятни последици за цените вследствие на дъмпинговия внос, който постоянно е подбивал цените на промишлеността на Съюза и така е довел до понижение на нейната рентабилност.
            
         
               (90)
            
            
               Някои заинтересовани страни заявиха, че чрез увеличението на вноса просто е извършена замяна на вноса, извършван по-рано от други страни вносителки, и/или че то се дължи на растящото търсене на пазара на ЕС. Нито данните за вноса (вж. таблица 2), нито данните за потреблението (вж. таблица 1) обаче могат да подкрепят това твърдение. В това отношение следва да се припомни, както е посочено и в съображение 43, че потреблението е било доста стабилно и че дори е намаляло леко през разглеждания период, докато вносът от САЩ е нараснал с 48 %.
            
         3.   Въздействие на други фактори
   
   3.1.   Въздействие на вноса от други трети страни
   
   3.1.1.   Въздействие на вноса от Саудитска Арабия
   
               (91)
            
            
               Някои заинтересовани страни изтъкнаха, че причината за нанесената на промишлеността на Съюза вреда е вносът на винилацетат от Саудитска Арабия.
            
         
               (92)
            
            
               Саудитска Арабия в действителност, както е посочено и в съображение 53 по-горе, е вторият най-голям износител на винилацетат за Съюза след САЩ. Вносът от Саудитска Арабия е навлязъл на пазара едва през РП.
            
         
               (93)
            
            
               Данните на Евростат, представени в таблица 11 по-долу, сочат цените на вноса от Саудитска Арабия и от други трети страни.
               
                  Таблица 11
               
               
                  Продажна цена на износа от други трети страни
               
               
                           EUR/метричен тон
                        
                        
                           2007 г.
                        
                        
                           2008 г.
                        
                        
                           2009 г.
                        
                        
                           РП
                        
                     
                           Саудитска Арабия
                        
                        
                           няма данни
                        
                        
                           няма данни
                        
                        
                           няма данни
                        
                        
                           636
                        
                     
                           
                              Индекс (РП = 100)
                           
                        
                        
                           
                              0
                           
                        
                        
                           
                              0
                           
                        
                        
                           
                              0
                           
                        
                        
                           
                              100
                           
                        
                     
                           Други
                        
                        
                           878
                        
                        
                           919
                        
                        
                           473
                        
                        
                           633
                        
                     
                           
                              Индекс (2007 г. = 100)
                           
                        
                        
                           
                              100
                           
                        
                        
                           
                              105
                           
                        
                        
                           
                              54
                           
                        
                        
                           
                              72
                           
                        
                     
         
               (94)
            
            
               От таблицата е видно, че средната цена на вноса от Саудитска Арабия (636 EUR) е била сравнима с цените на вноса от други трети страни, които са били средно 633 EUR и са били с 11 % по-високи от средната цена на вноса от САЩ (573 EUR).
            
         
               (95)
            
            
               Фактът, че Саудитска Арабия се вмества в същия ценови сегмент като други вносители със значителна ценова разлика в сравнение с износа от САЩ, показва, че производителите износители от Саудитска Арабия имат различна политика от тази на САЩ по отношение на ценоопределянето и по отношение на възможното въздействие върху производителите от Съюза.
            
         
               (96)
            
            
               Въз основа на това може да се направи временно заключение, че вносът от Саудитска Арабия не прекъсва причинно-следствената връзка между дъмпинговия внос от САЩ и вредата, понесена от промишлеността на Съюза.
            
         3.2.   Въздействие на икономическата криза
   
   
               (97)
            
            
               Някои заинтересовани страни заявиха, че намалението в обема на производството и продажбите на промишлеността на Съюза трябва да се отдаде на намаляващото потребление. Тези страни също така посочиха, че низходящата тенденция при средните продажни цени е била предизвикана от световната икономическа криза.
            
         
               (98)
            
            
               Други заинтересовани страни заявиха, че по време на икономическа криза всички производители на нефтохимически продукти, включително на винилацетат, са понесли сериозни загуби, поради което загубите, понесени от промишлеността на Съюза, не следва да се приписват на дъмпинговия внос от засегнатата държава.
            
         
               (99)
            
            
               Въпреки това настоящото разследване, както е посочено и в съображения 41—43, показа, че намалението на потреблението на Съюза на свободния пазар е било незначително през разглеждания период. Поради това въздействието на икономическата криза, изразяващо се в намаляване на потреблението, не би могло да бъде причина за сериозното намаление на обема на продажбите, посочено в съображения 62—64.
            
         
               (100)
            
            
               Анализът на данните за рентабилността на промишлеността на Съюза на свободния пазар показа, че сегментът на винилацетата, е понесъл особено големи загуби в сравнение с производството на други сходни химически продукти. Нещо повече, рентабилността по отношение на тези други продукти се е възстановила след края на кризата, докато положението на сегмента на винилацетата, е продължило да се влошава. Това води до временното заключение, че макар да е твърдо вероятно сегментът на винилацетата да е бил засегнат от икономическата криза, той следва да се разграничава от другите нефтохимическата сегменти поради постоянните загуби, понасяни от жалбоподателя, които са продължили и след края на кризата и са били свързани пряко с евтиния внос от САЩ. Поради това посочените по-горе твърдения временно се отхвърлят.
            
         
               (101)
            
            
               Предвид посоченото по-горе се прави временно заключение, че икономическата криза не е допринесла за вредата, понесена от промишлеността на Съюза, до такава степен, че да наруши причинно-следствената връзка между вредата, понесена от промишлеността на Съюза, и дъмпинговия внос от САЩ.
            
         3.3.   Самопричиняване на вреда
   
   
               (102)
            
            
               Няколко заинтересовани страни посочиха, че жалбоподателят е допринесъл за несигурното си положение чрез изграждането на допълнителни производствени мощности по време на рецесията. Беше заявено, че поради това всеки спад в размера на продажбите и печалбата е бил причинен от комбинацията от рецесията и лошите търговски решения на жалбоподателя.
            
         
               (103)
            
            
               Няколко заинтересовани страни освен това изтъкнаха, че технологията, използвана в завода на жалбоподателя, е основната причина за вредата. През разглеждания период жалбоподателят няколкократно е спирал работа или са настъпвали форсмажорни обстоятелства и бе заявено, че спадът в продажбите на жалбоподателя следва да бъде отдаден на многобройните спирания, а не на дъмпинговия внос от САЩ. Подобни доводи бяха изтъкнати и по отношение на рентабилността на жалбоподателя.
            
         
               (104)
            
            
               Що се отнася до твърдението, че жалбоподателят не е следвало да разширява производствения си капацитет в период на рецесия в световен мащаб, следва да се припомни, че жалбоподателят не е придобил нови мощности, а просто е разширил производствения си капацитет чрез оптимизирането на съществуващите процеси. Това трябва да се приеме за разумно търговско решение на пазар, където общото потребление е стабилно, но продажбите намаляват поради конкуренцията на евтиния внос. Поради това горното твърдение временно се отхвърля.
            
         
               (105)
            
            
               Що се отнася до твърдението, че именно спирането на работата поради технически проблеми в неговите съоръжения е довело до вредата, понесена от жалбоподателя, разследването показа, че процесът на производство на винилацетат изисква циклична поддръжка и затваряне на завода на планирани редовни интервали. Поради това три от общо петте спирания трябва да се смятат за част от редовната експлоатация на завода за производство на винилацетат.
            
         
               (106)
            
            
               Освен това бе установено, че и трите планови прекъсвания на работата се основават на съзнателни решения на жалбоподателя да спре производството в моменти, когато ценовият натиск, упражняван от дъмпинговия внос, е бил толкова силен, че жалбоподателят не е бил в състояние да доставя стоки на устойчиви ценови равнища. По време на тези спирания жалбоподателят е разполагал с достатъчна стокова наличност, за да достави търсените малки обеми, които са били договорени или необходими за продажби на място. Освен това намаляването на стоковата наличност, упоменато в съображение 72, свидетелства за това, че през разглеждания период са били извършвани постоянни доставки.
            
         
               (107)
            
            
               На това основание беше установено, че общото въздействие на производствените спирания на жалбоподателя не е било от такова естество, че да наруши причинно-следствената връзка. Поради това доводите, изтъкнати от заинтересованите страни по отношение на самопричинена вреда, бяха отхвърлени.
            
         3.4.   Достъп до суровини: естественото конкурентно предимство на производителите в засегнатата държава
   
   
               (108)
            
            
               Няколко заинтересовани страни заявиха, че зависимостта на жалбоподателя от външни доставки на суровина, а не дъмпинговият внос, трябва да се разглежда като един от основните източници на неговите затруднения. Също така бе посочено, че износителите от САЩ имат естествено конкурентно предимство, тъй като имат достъп до по-евтини суровини, т.е. етилен и оцетна киселина.
            
         
               (109)
            
            
               По отношение на твърдените проблеми с източниците на суровини, с които разполага жалбоподателят, изтъкнатият по-горе довод не може да бъде приет, тъй като беше установено, че жалбоподателят също така се е ползвал и от преференциални канали и материали, получени на място от завода на неговия доставчик, както и от дружество сестра. Така цените на основните суровини са били съответно сравними с цените на пазара на засегнатата държава.
            
         
               (110)
            
            
               Оттук следва, че макар да е възможно общите цени на основната суровина, използвана за производството на винилацетат, в действителност да са били по-ниски в САЩ, отколкото на пазара на Съюза, това не е повлияло на разходите на жалбоподателя.
            
         
               (111)
            
            
               Фактът, че разликата в цените на суровините е можела да окаже само частично въздействие върху проблемите, с които се е сблъскал жалбоподателят, бе подкрепен и от факта, че са били регистрирани значително по-добри данни за рентабилността по отношение на други продукти, произвеждани от жалбоподателя, съдържащи същите суровини.
            
         
               (112)
            
            
               Въз основа на горепосоченото се стига до временното заключение, че въздействието на цените на суровините не е от такова естество, че да наруши причинно-следствената връзка между дъмпинговия внос от САЩ и съществената вреда, претърпяна от промишлеността на Съюза.
            
         4.   Заключение относно причинно-следствената връзка
   
   
               (113)
            
            
               Поради това беше направено заключението, че е налице причинно-следствена връзка между вредата, понесена от промишлеността на Съюза, и дъмпинговия внос от САЩ. Бяха анализирани и други евентуални причини за вредата, а именно въздействието на вноса от други трети страни, въздействието на икономическата криза, естественото конкурентно предимство на производителите износители на суровини и самопричинената вреда, и бе установено, че никоя от тях не е имала такова въздействие върху състоянието на промишлеността на Съюза, че да наруши установената причинно-следствена връзка между дъмпинговия внос от САЩ и съществената вреда, понесена от промишлеността на Съюза.
            
         
               (114)
            
            
               Поради това, въз основа на изложения по-горе анализ на влиянието на всички известни фактори върху състоянието на промишлеността на Съюза се стигна до временното заключение, че между дъмпинговия внос от САЩ и понесената от промишлеността на Съюза съществена вреда през РП съществува причинно-следствена връзка.
            
         Е.   ИНТЕРЕС НА СЪЮЗА
   
   1.   Интерес на промишлеността на Съюза
   
   
               (115)
            
            
               Разследването показа, че промишлеността на Съюза понася съществена вреда поради въздействието на подбиващия цените ѝ дъмпингов внос, както е подробно разяснено в съображение 48 и сл.
            
         
               (116)
            
            
               Промишлеността на Съюза инвестира в подобряването на ефективността си и постепенно рационализира производствения си процес. Може да се очаква, че мерките биха предотвратили по-нататъшната нелоялна конкуренция от дъмпинговия внос на ниски цени и съответно биха довели до възстановяването на състоянието на промишлеността на Съюза.
            
         
               (117)
            
            
               От друга страна, ако не бъдат наложени мерки, сегашното финансово състояние и рентабилността на промишлеността на Съюза, анализирани по време на настоящото разследване и описани в съображение 54 и сл., не са достатъчно стабилни, за да могат да устоят на по-нататъшния натиск, упражняван от дъмпинговия внос. Вероятна последица от това ще бъде спиране или значително свиване на производството на промишлеността на Съюза, предназначено за свободния пазар.
            
         
               (118)
            
            
               С оглед на направения по-горе анализ се очаква промишлеността на Съюза да извлече ползи от налагането на временните мерки.
            
         2.   Интерес на вносителите
   
   
               (119)
            
            
               Комисията изпрати въпросници на двамата известни несвързани вносители, които заявиха своя интерес в рамките на срока, определен в известието за откриване на процедурата.
            
         
               (120)
            
            
               Разследването показа, че съществена част от общия оборот има отношение към разглеждания продукт.
            
         
               (121)
            
            
               Беше анализирано въздействието на митата върху рентабилността на вносителя. Анализът показа, че печалбата от неговия внос и надбавката към нея са от такова естество, че налагането на мерките действително би могло да доведе до намаляване на рентабилността му. Вследствие на това от гледна точка на разходите е твърде вероятно, ако бъдат наложени, мерките да окажат въздействие върху дейността на вносителя. Независимо от това вносителят потвърди, че ще бъде в състояние да прехвърли поне част от увеличените си разходи върху клиентите си, предвид сегашното състояние на пазара, където се очаква търсенето да остане непроменено. Освен това в хода на разследването се установи, че е възможно вносителят да започне да набавя продукта от производители, които не се облагат с антидъмпинговото мито, като например тайвански износители или производители от Съюза.
            
         
               (122)
            
            
               С оглед на гореизложеното се стигна до заключението, че ефектът от налаганите мерки върху вносителите ще бъде ограничен.
            
         3.   Интерес на промишлените потребители
   
   
               (123)
            
            
               Промишлените потребители демонстрираха силен интерес към този случай. Дванадесет потребители оказаха съдействие в разследването; двама от тях бяха проверени по отношение на обема на техния внос от засегнатата държава. Тези дружества са установени из цялата територия на Съюза и извършват дейност в сектора на промишлените приложения, като например покрития, бои и лепила.
            
         
               (124)
            
            
               По данни на Евростат вносът на оказалите съдействие потребители представлява около една трета от общия внос от САЩ. В хода на разследването бе установено, че 30 % от покупките на винилацетат от оказалите съдействие потребители са с произход от САЩ, а 57 % са с произход от ЕС.
            
         
               (125)
            
            
               Разследването показа, че винилацетатът съставлява средно около една трета от производствените разходи на двамата проверени потребители.
            
         
               (126)
            
            
               Някои потребители заявиха, че налагането на мерките би увеличило техните производствени разходи и че ще им бъде трудно да прехвърлят това увеличение на разходите върху своите клиенти поради силната ценова конкуренция на пазара. Според тях това затруднено положение може да доведе или до намаляване на пазарния дял на потребителите в полза на техните конкуренти извън Съюза, или до преминаване от сегашния им производствен процес към други, които не включват разглеждания продукт. Пак според тях, окончателният резултат от мерките би се изразил в съществено намаляване на маржовете на печалба на потребителите.
            
         
               (127)
            
            
               Двама от тези потребители изтъкнаха, че пониженият марж на печалбата би довел до по-малки инвестиции в производството им и че това съответно ще засегне неблагоприятно заетостта.
            
         
               (128)
            
            
               Що се отнася до твърдението за намаление на маржа на печалбата, като се имат предвид удовлетворителните нива на доходност на потребителите, се очаква, че в случай че потребителите не бъдат в състояние да прехвърлят увеличението на разходите върху клиентите си, налагането на мита само леко би намалило техните маржове на печалба. Поради това вероятно инвестициите в производството няма да пострадат и няма да има значително негативно въздействие върху заетостта. С оглед на гореизложеното, твърдението се отхвърля.
            
         
               (129)
            
            
               Що се отнася до твърдението, че мерките спрямо вноса на разглеждания продукт ще навредят на конкурентоспособността на потребителите от Съюза, тъй като ще увеличат производствените им разходи и ще благоприятстват вноса на продукти надолу по веригата от други трети страни, следва да се припомни, че с митата не се цели спирането на вноса и че нивото на мерките не е такова, че да попречи на снабдяването на потребителите с продукти от САЩ. Антидъмпинговите мита служат за възстановяване на условията за лоялна конкуренция на пазара на Съюза по отношение на разглеждания продукт. Въз основа на гореизложеното и изхождайки от съображението, че само една трета от количествата винилацетат, използвани от потребителите, са с произход от САЩ, твърдението се отхвърля.
            
         
               (130)
            
            
               В допълнение към гореизложеното трябва да се подчертае, че много потребители съобщиха, че поради оскъдния брой източници на винилацетат, задача с приоритетно значение е снабдяването с достатъчни количества винилацетат с произход от Съюза. В това отношение следва да се припомни, че разследването показа, че съществува вероятност да се стигне до преустановяване на доставките на винилацетат от промишлеността на Съюза за свободния пазар, ако мерките не бъдат наложени. Така, по отношение на разнообразяването на доставките, налагането на мерките също ще бъде в интерес на потребителите от Съюза.
            
         
               (131)
            
            
               С оглед на гореизложеното временно беше заключено, че биха били ограничени всякакви отрицателни последици върху потребителите от налагането на мерките.
            
         4.   Заключение относно интереса на Съюза
   
   
               (132)
            
            
               С оглед на гореизложеното се стигна до временното заключение, че въз основа на наличната информация относно интереса на Съюза не може да бъде направен ясен извод, че налагането на временни мерки върху вноса на винилацетат с произход от САЩ не би било в интерес на Съюза.
            
         Ж.   ПРЕДЛОЖЕНИЕ ЗА ВРЕМЕННИ АНТИДЪМПИНГОВИ МЕРКИ
   
   
               (133)
            
            
               Предвид направените по-горе заключения по отношение на дъмпинга, вредата, причинно-следствената връзка и интереса на Съюза, следва да бъдат наложени временни антидъмпингови мерки, за да се предотврати по-нататъшното нанасяне на вреда на промишлеността на Съюза от дъмпинговия внос.
            
         1.   Ниво на отстраняване на вредата
   
   
               (134)
            
            
               С оглед определянето на нивото на тези мерки бяха взети под внимание установените дъмпингови маржове и размерът на митото, необходимо за отстраняване на вредата, понесена от промишлеността на Съюза.
            
         
               (135)
            
            
               При изчисляване на размера на митото, необходимо за отстраняване на последиците от вредоносния дъмпинг, бе счетено, че евентуално наложените мерки следва да предоставят възможност на промишлеността на Съюза да покрива своите производствени разходи и да реализира печалба, преди облагане с данъци, каквато с основание може да се очаква да бъде реализирана при продажбата на сходния продукт в Съюза от предприятие в този сектор при нормални условия на конкуренция, т.е. при отсъствие на дъмпингов внос.
            
         
               (136)
            
            
               Поради това нивото на отстраняване на вредата беше изчислено на базата на сравнение между средната цена на дъмпинговия внос и целевата цена на промишлеността на Съюза. Целевата цена бе установена чрез добавяне на целеви марж на печалбата към производствените разходи на промишлеността на Съюза. Целевият марж на печалбата бе временно определен на равнище от 9,9 %. Този марж на печалбата беше установен на базата на рентабилността, основана на средната възвръщаемост (измерена като EBITDA/продажби), която нефтохимическите дружества, работещи в сектор, подобен на сектора на винилацетат, са достигнали в периода 2007—2009 г.
            
         
               (137)
            
            
               Произтичащите от това маржове на подбиване на цените надвишават 30 %.
            
         2.   Временни мерки
   
   
               (138)
            
            
               С оглед на гореизложеното и в съответствие с член 7, параграф 2 от основния регламент беше счетено, че върху вноса с произход от засегнатата държава следва да се въведат временни антидъмпингови мерки на нивото на по-ниската от двете стойности — установения дъмпингов марж или маржа на вредата, в съответствие с правилото на по-ниското мито. В конкретния случай митническата ставка следва да бъде определена съответно на нивото на установените дъмпингови маржове.
            
         
               (139)
            
            
               Посочените в настоящия регламент индивидуални ставки на антидъмпинговото мито за отделните дружества бяха определени въз основа на констатациите от настоящото разследване. Поради това те отразяват състоянието, констатирано по време на това разследване по отношение на тези дружества. Ето защо тези митнически ставки (за разлика от митото, налагано на „всички други дружества“ на територията на цялата държава) са приложими единствено за вноса на продукти с произход от Съединените американски щати и произведени от тези дружества, т.е. от конкретно посочените по-горе правни субекти. Внасяните продукти, произведени от което и да е друго дружество, което не е изрично посочено в постановителната част на настоящия регламент, включително субектите, свързани с конкретно посочените, не могат да се ползват от тези ставки и се облагат с митническата ставка, приложима за „всички други дружества“.
            
         
               (140)
            
            
               Всяко искане, свързано с прилагането на тези индивидуални антидъмпингови митнически ставки по отношение на отделно дружество (напр. след промяна в наименованието на субекта или след създаването на нови производствени или търговски структури) следва да се изпрати незабавно до Комисията (3) с цялата необходима информация, по-специално всяка промяна в дейностите на дружеството, свързана с производството, продажбите на вътрешния пазар и експортните продажби, например във връзка с промяна в наименованието или промяна в производствените и търговските структури. Ако е целесъобразно, след консултации с консултативния комитет Комисията ще измени съответно регламента, като актуализира списъка на дружествата, които се ползват с индивидуални митнически ставки.
            
         
               (141)
            
            
               Въз основа на гореизложеното предложените ставки на антидъмпинговото мито, изразени като процент от цената CIF на границата на Съюза, се определят временно, както следва:
               
                           Дружество
                        
                        
                           Дъмпингов марж
                        
                        
                           Марж на вредата
                        
                        
                           Временни ставки на митото
                        
                     
                           Celanese Ltd.
                        
                        
                           12,1 %
                        
                        
                           38,4 %
                        
                        
                           12,1 %
                        
                     
                           LyondellBasell Acetyls, LLC
                        
                        
                           13 %
                        
                        
                           65,8 %
                        
                        
                           13 %
                        
                     
                           The Dow Chemical Company
                        
                        
                           13,8 %
                        
                        
                           66,2 %
                        
                        
                           13,8 %
                        
                     
                           Всички други дружества
                        
                        
                           13,8 %
                        
                        
                           66,2 %
                        
                        
                           13,8 %
                        
                     
         З.   РАЗГЛАСЯВАНЕ
   
   
               (142)
            
            
               В интерес на доброто административно управление следва да се определи срок, в който заинтересованите страни, заявили интереса си в срока, определен в известието за откриване на процедурата, да могат да представят становищата си в писмена форма и да поискат изслушване. Освен това следва да се отбележи, че направените за целите на настоящия регламент констатации във връзка с налагането на антидъмпинговите мита са временни и е възможно да се наложи да бъдат преразгледани при изготвянето на окончателните констатации,
            
         ПРИЕ НАСТОЯЩИЯ РЕГЛАМЕНТ:
   Член 1
   1.   Налага се временно антидъмпингово мито върху вноса на винилацетат, понастоящем класиран в код по КН 2915 32 00 и с произход от Съединените американски щати.
   2.   Ставката на временното антидъмпингово мито, приложима към нетната цена франко границата на Съюза преди обмитяване на продукта, описан в параграф 1 и произвеждан от изброените по-долу дружества, е следната:
   
               Дружество
            
            
               Антидъмпингово мито
            
            
               Допълнителен код по ТАРИК
            
         
               Celanese Ltd.
            
            
               12,1 %
            
            
               B233
            
         
               LyondellBasell Acetyls, LLC
            
            
               13 %
            
            
               B234
            
         
               The Dow Chemical Company
            
            
               13,8 %
            
            
               B235
            
         
               Всички други дружества
            
            
               13,8 %
            
            
               B999
            
         3.   Допускането на посочения в параграф 1 продукт за свободно обращение в Съюза се извършва след представянето на гаранция, равностойна на размера на временното мито.
   4.   Освен ако не е предвидено друго, се прилагат действащите разпоредби относно митата.
   Член 2
   Без да се засяга прилагането на член 20 от Регламент (ЕО) № 1225/2009, в срок от един месец от датата на влизане в сила на настоящия регламент заинтересованите страни могат да поискат разгласяване на основните факти и съображения, въз основа на които е приет настоящият регламент, да представят становищата си в писмен вид и да поискат да бъдат изслушани от Комисията.
   Съгласно член 21, параграф 4 от Регламент (ЕО) № 1225/2009 заинтересованите страни могат да представят коментари относно прилагането на настоящия регламент в срок от един месец от датата на влизането му в сила.
   Член 3
   Настоящият регламент влиза в сила в деня след публикуването му в Официален вестник на Европейския съюз.
   
   Член 1 от настоящия регламент се прилага за период от шест месеца.
   
      Настоящият регламент е задължителен в своята цялост и се прилага пряко във всички държави-членки.
      Съставено в Брюксел на 16 август 2011 година.
      
         
            За Комисията
         
         
            Председател
         
         José Manuel BARROSO
      
   
   
      (1)  ОВ L 343, 22.12.2009 г., стр. 51.
   
      (2)  ОВ C 327, 4.12.2010 г., стр. 23.
   
      (3)  European Commission, Directorate-General for Trade, Directorate H, 1049 Brussels, Belgium.